DECRETO 121/2006, do 13 de xullo, polo que se acepta a cesión, a título gratuíto, do dereito de uso de 10.980 m do inmoble coñecido como predio Valverde feita pola Deputación Provincial de Ourense á Comunidade Autónoma de Galicia.
CONSELLERÍA DE ECONOMÍA E FACENDA — III. OUTRAS DISPOSICIÓNS — 01/08/2006

Por Decreto 159/2004, do 7 de xullo, a Comunidade Autónoma de Galicia aceptou a cesión do dereito real de uso, sobre o predio 9.962 do Rexistro da Propiedade de Allariz, tomo 329, libro 77, folio 215, inscrición primeira.
Con data do 13 de agosto de 2004 asinouse un convenio de colaboración entre a Xunta de Galicia
e a Deputación Provincial de Ourense para a cesión de uso da casa de Valverde, situada no Concello de Allariz, para o desenvolvemento dos proxectos Prisma e Milaria.
O Pleno da Deputación Provincial de Ourense, en sesión ordinaria do 24 de febreiro de 2006, acordou autorizar o uso da casa Valverde para os novos obxectivos dos proxectos Prisma e Milaria, ampliados a mozos con déficits de formación e dificultades de inserción sociolaboral da provincia de Ourense, preferentemente de Allariz e a súa comarca, incluíndo nos usos da citada casa a creación dun centro social para os veciños. Ademais, amplíase a cesión do dereito real de uso á superficie de 10.980 m dun inmoble denominado predio Valverde de 179.480 m, que linda co inmoble aceptado en 2004, a favor da Comunidade Autónoma de Galicia, con destino a construción dun centro de día para persoas maiores da parroquia e do Concello de Allariz.
A Secretaría Xeral e do Patrimonio tramitou o correspondente expediente de aceptación de cesión, de conformidade co disposto nos artigos 16, 17 e 23 da Lei 3/1985, do 12 de abril, do patrimonio da Comunidade Autónoma de Galicia, e 33, 34 e 38 do Decreto 50/1989, do 9 de marzo, polo que se aproba o regulamento para a execución da dita lei.
Na súa virtude, por proposta do conselleiro de Economía e Facenda, feita nos termos en que a Deputación Provincial de Ourense acordou a cesión, logo da deliberación do Consello da Xunta de Galicia na súa reunión do trece de xullo de dous mil seis,
DISPOÑO:
Artigo 1º
Acéptase a ampliación da cesión a título gratuíto dun dereito real de uso, feita pola Deputación Provincial de Ourense, por Acordo do 25 de xuño de 2004, facendo extensivo á superficie de 10.980 m do denominado predio Valverde, comprensiva do soar da casa soarega e da superficie circundante grafada que se reflicte no plano a escala 1/500 levantado polo Servizo de Vías e Obras da deputación. O dereito real de uso comprenderá o dereito da Comunidade Autónoma de Galicia a edificar o centro de día na superficie cuxo uso se cede, así como a realizar as obras de rehabilitación e conservación necesarias na casa soarega para a realización dos obxectivos dos programas Prisma e Milaria.
O predio que se cede en uso forma parte dun predio matriz inscrito no Rexistro da Propiedade de Allariz, parcela 7.650, tomo 279, libro 60, folio 191, que se describe como segue:
Parcela rústica, cunha superficie de 179.480 m, cos seguintes lindes: norte, camiño público; sur, Milagros Conde, Teófilo Cardero e outros; leste, Daniel Carballo, Teófilo Cardero, Milagros Conde e outros; oeste, casa-vivenda.
Artigo 2º
O prazo de duración do dereito real de uso será de vinte e cinco anos, contados a partir da data da sinatura do correspondente convenio de colaboración.
Artigo 3º
A Consellería de Economía e Facenda, a través da Secretaría Xeral e do Patrimonio, procederá á formalización da cesión no correspondente documento público.
Disposición derradeira
A Consellería de Economía e Facenda, a través da Secretaría Xeral e do Patrimonio, levará a cabo todos os trámites necesarios para a efectividade deste decreto.
Santiago de Compostela, trece de xullo de dous mil seis.
Emilio Pérez Touriño
Presidente
José Ramón Fernández Antonio
Conselleiro de Economía e Facenda